দিল্লির মুখ্যমন্ত্রীর দৌড়ে একাধিক নাম, ইস্তফা দিলেন আতিশী

ওয়েব ডেস্ক: মহারাষ্ট্রে মুখ্যমন্ত্রীর নাম ঘোষণা করতে অনেক টালবাহানা করতে হয়েছিল বিজেপির (BJP) কেন্দ্রীয় নেত্বকে। দিল্লিতে (Delhi) অবশ্য বিজেপি নিরঙ্কুশ সংখ্যাগরিষ্ঠতা পেয়েছে। তবে রবিবার বিকেল পর্যন্ত মুখ্যমন্ত্রীর নাম ঘোষণা করেনি বিজেপি। ভোটের আগে কাউকে মুখ্যমন্ত্রী পদপ্রার্থী ঘোষণাও করা হয়নি। তালিকায় একাধিক নাম রয়েছে। অরবিন্দ কেজরিওয়ালকে নয়াদিল্লি আসনে হারানো জায়ান্ট কিলার পরবেশ ভার্মা (Parvesh Verma) এক্ষেত্রে এগিয়ে রয়েছেন বলে বিজেপি সূত্রে খবর। ভার্মা পশ্চিম দিল্লি থেকে দুবারের সাংসদ ছিলেন। তাঁর বাবা সাহিব সিং ভার্মা দিল্লির প্রাক্তন মুখ্যমন্ত্রী। তাছাড়া মুখ্যমন্ত্রিত্বের দৌড়ে রয়েছেন আশিস সুদ, পবন শর্মা। আশিস সুদ জানকপুরী বিধানসভা কেন্দ্র থেকে নির্বাচিত হয়েছেন। পবন শর্মা উত্তমনগর বিধানসভা থেকে নির্বাচিত হয়েছেন। এছাড়াও ওই তালিকায় রয়েছেন দিল্লির প্রাক্তন বিজেপি প্রেসিডেন্ট বিজেন্দ্র গুপ্ত, সতীশ উপাধ্যায়, রেখা গুপ্তা, শিখা রায়ও। দিল্লির বিজেপি প্রেসিডেন্ট বীরেন্দ্র সচদেবা জানিয়েছেন, কেন্দ্রীয় নেতৃত্ব আলোচনা করে এই বিষয়ে সিদ্ধান্ত নেবে।

দিল্লি বিধানসভা ভোটে (Delhi Assembly Election) আপের পরাজয়ের পর মুখ্যমন্ত্রীর পদ থেকে রবিবার ইস্তফা দিলেন আতিশী মার্লেনা (Atishi Marlena)। এদিন উপ রাজ্যপাল ভিকে সাক্সেনার (V K Sazena) কাছে পদত্যাগপত্র (Resignation) জমা দেন। উপ রাজ্যপাল বিধানসভা ভেঙে দিয়েছেন। শনিবার ৭০ আসনের দিল্লি বিধানসভায় বিজেপি ৪৮টি আসন পেয়েছে। ২০২০ সালে বিজেপি পেয়েছিল ৮টি আসন। আপ ২০২০ সালে ৬২টি আসন পায়। এবার পেয়েছে ২২টি।

আরও পড়ুন: ৭০ বিধায়কের মধ্যে মহিলা মাত্র ৫, দিল্লি বিধানসভার এই কী হাল!

প্রধানমন্ত্রী নরেন্দ্র মোদি আমেরিকা থেকে ফিরে আসার পর শপথ অনুষ্ঠান হবে। এনডিএর শাসনে থাকা রাজ্যগুলির মুখ্যমন্ত্রীরা শপথ অনুষ্ঠানে থাকবেন। কেন্দ্রীয় স্বরাষ্ট্রমন্ত্রী অমিত শাহ, বিজেপির সর্বভারতীয় সভাপতি জেপি নাড্ডা সরকার গঠন নিয়ে রবিবার আলোচনা করেছেন। বিজেপি জয়ের পর প্রধানমন্ত্রী নরেন্দ্র মোদিও শাহ ও নাড্ডার সঙ্গে এই বিষয়ে কথা বলেছেন বলে বিজেপি সূত্রে জানা গিয়েছে।